Hond se Dinges met Frank Opperman en Ivan Botha, probeer ŉ wikkel in sy straatwys stappie sit, maar slaag nie heeltemal nie. Die fliek maak net R650,000. Seker die mees eksplisiete lirieke en taalgebruik wat selfs LIPSTIEK DIPSTIEK in die skadu stel, word gevier in ŉ dokumentêre rolprent in 2009 oor die groep Fokof-polisiekar. Hier word ŉ openbarende prentjie geskep van die jong, ontnugterde Afrikaner op soek na identiteit. Jongmense is werkloos vanweë die kleur van hul vel en soms die taal wat hulle praat. Hulle vlug na ander lande en moet betaal vir hul ouers se rassistiese sondes. Nog nooit is die Afrikaner in ŉ krisis so rou en verwoestend uitgebeeld nie. In 2009 maak Wimpie van der Merwe KARATE KALLIE, gegrond op sy pryswennende kortfilm. Dit gaan oor die 17-jarige oorgewig Kallie. Sy broer Mike, wat ŉ insleepdiens bedryf, leer die lomp Kallie om homself teen skoolboelies te verdedig, maar die rolprent slaag ook nie vanweë ŉ ongestruktureerde draaiboek en oppervlakkige komedie sonder trefkrag. Gerrit van Zyl is die kameraman. Wynand von Vollenstee lewer simpatieke spel as Kallie, Mike Smuts is Mike en Marga van Rooy is ma in KARATE KALLIE. Al wat kritikus is voorspel dat die Afrikaanse rolprent dood is. Dat hy in die riole rondkruip, broeklosmaak, vloek en gulp oopmaak om mense te trek. En toe kom Darrell James Roodt, verfilm ŉ Deon Meyer verhaal in Loxton: JAKKHALSDANS, en siedaar! Die Afrikaanse rolprent herwin verlore aansien. Die rolprent het tot op datum ongeveer R3-miljoen verdien en lok Afrikaners in hul honderdduisende terug teater toe. Al is die draaiboek skraps en die spel nie altyd op standaard nie, is hier, vir die eerste keer, weer skoon, onbesoedelde gesinsvermaak soos die jare 60 en 70 probeer gee het. Afrikaanse fliekgangers praat met dit wat die hardste lawaai maak in vervaardigers se ore: GELD. Theuns Jordaan, Elizma Theron en die briljante Neil Sandilands speel in die hoogs suksesvolle JAKHALSDANS. Dis nie ŉ mylpaal nie, dis nie op dieselfde vlak as Manie van Rensburg, Katinka Heyns, Jans Rautenbach of Jamie Uys se films nie. Maar dis ŉ groot stap in die regte rigting. Anton Ernst is die vervaardiger wat die moed gehad het om geld voor te skiet vir JAKHALSDANS.